Dele van Pretoria gaan dae sonder krag weesDie brandende substasie: Foto: Facebook via City of Tshwane | Official (Page). Inwoners in verskeie dele van Pretoria-Oos gaan ŉ paar dae sonder elektrisiteit moet klaarkom nadat die Wapadrand-substasie Dinsdag heeltemal deur ŉ brand verwoes is. Maroela Media het vroeër berig die brand by die substasie het omstreeks 10:00 ontstaan. Brandbestryders is onmiddellik na die toneel ontbied en die vlamme is net ná 12:00 geblus. Die Stad Tshwane het egter Dinsdagmiddag laat bevestig dat die substasie heeltemal in die brand verwoes is. Lindela Mashigo, direkteur van mediaskakeling vir Stad Tshwane, het in ŉ verklaring gesê dit sal na verwagting tot drie dae lank neem om weer kragtoevoer na die gebiede wat geaffekteer is te herstel. “Daar word vermoed dat die oorsaak van die brand ŉ paneel binne die substasie is wat weens ŉ fout uitgeskop het en weens die erns van die fout gebrand het. Daar is egter ŉ ondersoek aan die gang om die presiese oorsaak vas te stel,” het Mashigo gesê. Hy het gesê die stad se tegniese span werk tans aan ŉ tydelike plan om binne ŉ paar dae die kragtoevoer na die geaffekteerde gebiede te herstel, voordat daar begin sal word om die substasie weer ten volle te herstel. Gebiede wat tans in donker gehul is, sluit in Wapadrand, Faerie Glen, Silver Lakes, Lombardy, Zwavelpoort en dele van Equestria. Talle inwoners van dié gebiede het hulself Dinsdagaand tot sosiale media gewend om hul lot te bekla en foto’s van hul noodgedwonge kerslig-aandetes te deel. Sommige sosialemediagebruikers het selfs hul harte oopgemaak aan dié wat nou sonder krag sit en hul mede-Pretorianers genooi om by hul huise ŉ warm stort te kom geniet of die inhoud van hul vrieskaste tydelik by hulle te kom stoor.